**ВАЛЯК ЗАТИСКА СТРОИТЕЛЕН РАБОТНИК**

**I. Обстоятелства:**

Инцидентът е станал при изграждане на скоростна тангента на подобект: „Строеж на мостово съоръжение“. В деня на злополуката на пострадалия, на длъжност „машинист асфалтополагаща машина“, е проведен ежедневен инструктаж за обема работи, които му е възложено да извърши, както и за мерките по ЗБУТ. Същият работи към подизпълнител на строителния обект. Към момента на инцидента той получава инструкции от техническия ръководител на изграждания участък да премести машината си от дясна в лява лента на северното платно за движение на цитирания обект и да чака в нея за допълнителни нареждания. В дясна лента валяк започва изпълнение на строително-монтажни работи по уплътнение на новоположен пласт асфалт на границата между пътната плоча и преходната плоча върху насипа зад устоя, където е дилатационната фуга. Качественото извършване на уплътняването изисква движение на валяка не само в посока „напред-назад“ по оста на съоръжението, но и косо, което налага маневри със завиване на валяка. При извършване на такава маневра машинистът на валяка затиска пострадалия със страничната част на валяка, който по неизвестни причини е слязъл от асфалтополагащата машина и се е намирал до елементи от кофраж, разположени в дясната лента за движение на съоръжението, в обсега на действие на валяка.

**II. Причини за злополуката, нарушени нормативните актове и лица, допуснали нарушения:**

1. Работодателят не е осигурил ефективен контрол за извършване на работата без риск за здравето и по безопасен начин при изпълнение на работи по асфалтополагане на цитирания обект, което е довело до инцидент с пострадалия работник на длъжност „машинист ПСМ”. В деня на злополуката валяк на работодателя, извършвайки маневри по уплътняване на прясно положена асфалтова настилка, смъртоносно притиска пострадалото лице, което, след като е изпълнило нареждане да премести асфалтополагаща машина, я е напуснало и застанало в зоната на действие на валяка. С това работодателят е нарушил чл. 16, ал. 1, т. 6 от ЗЗБУТ.

2. Подизпълнителят е допуснал негов машинист на верижен багер да напусне машината, без кошът на багера да е спуснат на земята, в нарушение на т. 1.17. от Приложение № 1 към чл. 2, ал. 2 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи /ДВ бр.37/04 г./.

3. Подизпълнителят не е обезопасил конструктивни отвори на ревизионна шахта за дъждовни води по оста на пътя на цитирания обект, в нарушение на чл. 40, т. 1 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи /ДВ бр.37/04 г./.

4. Подизпълнителят е допуснал поставяне на строителни материали и отпадъци по контура на пътната плоча на моста на цитирания обект, в нарушение на т. 1.7. от Приложение № 2 към чл. 2, ал. 2 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи /ДВ бр.37/04 г./.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за установеното в т.1 нарушение.